Illum, il-Kummissjoni Ewropea ħarġet it-tieni edizzjoni tal-Osservatorju tal-Bliet Kulturali u Kreattivi tagħha — dan huwa għodda mfassla biex jitkejjel il-valur referenzjarju u biex tingħata spinta lill-potenzjal kreattiv u kulturali tal-bliet Ewropej, li huwa essenzjali għat-tkabbir ekonomiku u għall-koeżjoni soċjali. Wara s-suċċess tal-ewwel edizzjoni fl-2017, l-edizzjoni tal-2019 tippreżenta stampa aġġornata tar-rikkezza kulturali u kreattiva tal-Ewropa f'kampjun estiż ta' 190 belt fi 30 pajjiż, fosthom in-Norveġja u l-Iżvizzera. L-Osservatorju nħoloq miċ-Ċentru Konġunt tar-Riċerka, li huwa s-servizz tax-xjenza u tal-għarfien tal-Kummissjoni, u miegħu nsibu għodda onlajn aġġornata li tippermetti lill-bliet iżidu d-data tagħhom biex jagħtu deskrizzjonijiet u analiżi komparattiva iktar iddettaljati. Tibor Navracsics, il-Kummissarju għall-Edukazzjoni, il-Kultura, iż-Żgħażagħ u l-Isport, li huwa responsabbli għaċ-Ċentru Konġunt tar-Riċerka, qal hekk: “L-ewwel edizzjoni tal-Osservatorju tal-Bliet Kulturali u Kreattivi kienet suċċess, u ppermettiet lill-bliet fl-Ewropa kollha jagħtu spinta lill-iżvilupp billi jisfruttaw aħjar l-assi kulturali tagħhom. Ninsab fiduċjuż li l-awtoritajiet tal-bliet, is-setturi kulturali u kreattivi, u ċ-ċittadini stess se jsibu t-tieni edizzjoni estiża tiegħu daqstant ieħor utli. L-Osservatorju huwa eżempju eċċellenti ta' kif iċ-Ċentru Konġunt tar-Riċerka jista' jagħti s-setgħa lil dawk li jfasslu l-politika u jgħin biex itejjeb il-kwalità tal-ħajja taċ-ċittadini permezz ta' għodod konkreti bbażati fuq l-evidenza.” Fost is-sejbiet ewlenin tat-tieni edizzjoni nsibu dawn li ġejjin: ·Pariġi (fi Franza), Copenhagen (fid-Danimarka), Firenze (fl-Italja) u Lund (fl-Iżvezja) ġew fl-ewwel post fil-gruppi tal-popolazzjonijiet rispettivi tagħhom, u Lund hija “isem ġdid” fost il-bliet li jinsabu fl-ewwel postijiet meta mqabbel mal-edizzjoni tal-2017. ·L-impjiegi fis-setturi kulturali u kreattivi qed jiżdiedu, b'mod partikulari fil-bliet li jinsabu fit-Tramuntana u fil-Lvant tal-Ewropa, u hemm żieda annwali medja ta' madwar 12 % f'Budapest (fl-Ungerija), f'Tallinn (fl-Estonja), f'Vilnius (fil-Litwanja), fi Krakovja u fi Wroclaw (fil-Polonja) u f'Tartu (fl-Estonja). ·Il-prestazzjoni makroreġjonali turi li l-aħjar riżultati nkisbu fin-naħa ta' fuq tal-Ewropa. Il-Punent tal-Ewropa jinsab fuq quddiem nett f'dak li għandu x'jaqsam mad-“dinamiżmu kulturali”, segwit mill-qrib ħafna kemm min-naħa ta' fuq kif ukoll min-naħa t'isfel tal-Ewropa. Il-Punent tal-Ewropa jinsab fuq quddiem nett ukoll f'dak li għandu x'jaqsam mal-prestazzjoni fil-qasam tal-“ekonomija kreattiva”, segwit mill-qrib min-naħa ta' fuq tal-Ewropa. Bħala medja, il-bliet li jinsabu fit-Tramuntana u fil-Lvant tal-Ewropa għandhom l-aħjar dinamika ta' ħolqien tal-impjiegi; ·Fil-kampjun tal-bliet li ġie analizzat, iċ-ċentri kulturali ġeneralment jinsabu f'distanza ta' nofsiegħa mixi 'l bogħod minn fejn joqogħdu ċ-ċittadini Ewropej (jew ħames minuti biss 'il bogħod bir-rota) u huma moqdijin tajjeb ħafna bit-trasport pubbliku. ·Fil-ġejjieni, il-fondi tal-Politika ta' Koeżjoni tal-UE jistgħu jkomplu jappoġġaw il-konverġenza soċjoekonomika u l-koeżjoni territorjali billi jiffukaw fuq l-impjiegi kreattivi u fuq l-innovazzjoni, fuq il-konnessjonijiet tat-trasport u fuq il-governanza, li huma l-oqsma fejn għad hemm l-ikbar differenzi. ·Il-bliet kulturali u kreattivi ewlenin huma iktar għanja mill-oħrajn, u hemm rabta pożittiva u sinifikanti bejn il-klassifika tal-bliet fl-Indiċi tal-Bliet Kulturali u Kreattivi u fil-livelli tagħhom tad-dħul. L-ewwel edizzjoni tal-Osservatorju tal-Bliet Kulturali u Kreattivi ispirat lill-gvernijiet lokali fl-Ewropa kollha. Pereżempju, l-belt kapitali ta' Spanja, Madrid, użat l-evidenza li tinsab fl-Osservatorju biex tifhem liema assi kulturali u kreattivi, bħal liema monumenti, mużewijiet, ċinemas, teatri u galleriji tal-arti, għandha tiffoka fuqhom fl-istrateġija ta' markar tagħha biex ittejjeb il-klassifika internazzjonali tagħha. Bis-saħħa ta' dan, din il-belt ippubblikat ktejjeb ġdid li jippromwovi ċ-ċentri kulturali tagħha msejjaħ “Fatti u ċifri dwar Madrid fl-2018”. L-Osservatorju għen ukoll lill-belt ta' Győr (fl-Ungerija) tanalizza l-ħtiġijiet tal-investiment tagħha għall-ġejjieni u pprovdielha evidenza favur id-deċiżjoni tagħha li tadotta strateġija għall-ekonomija kulturali u kreattiva għall-2019 sal-2028 li tidentifika l-miżuri ewlenin li jridu jitwettqu bħall-ħolqien ta' spazji kreattivi għall-artisti u ta' ċentru li jservi ta' inkubatur għall-proġetti tad-disinn. Il-belt ta' Umeå (fl-Iżvezja) użat l-għodda biex toħloq għarfien fost il-partijiet ikkonċernati lokali dwar ir-rwol li l-investiment kulturali għandu fil-promozzjoni tat-tkabbir sostenibbli. Il-kuntest L-Osservatorju tal-Bliet Kulturali u Kreattivi tnieda f'Lulju tal-2017 u juża informazzjoni kwantitattiva u kwalitattiva biex ikejjel il-potenzjal kulturali u kreattiv tal-bliet. L-informazzjoni kwantitattiva tal-Osservatorju tinġabar permezz ta' 29 indikatur individwali li huma rilevanti għal disa' dimensjonijiet tal-politika u li jirriflettu tliet aspetti ewlenin tal-vitalità kulturali u soċjoekonomika ta' belt, li huma: ·“id-dinamiżmu kulturali”, li jkejjel il-“polz” kulturali ta' belt f'termini tal-infrastruttura kulturali u tal-parteċipazzjoni fil-kultura; ·“l-ekonomija kreattiva”, li tiskopri kemm jikkontribwixxu s-setturi kulturali u kreattivi għall-ekonomija ta' belt f'termini tal-impjiegi u tal-innovazzjoni; u ·“l-ambjent abilitanti”, li jidentifika l-assi tanġibbli u mhux tanġibbli li jgħinu lill-bliet jattiraw it-talent kreattiv u jistimulaw l-impenn kulturali. Fost il-karatteristiċi l-ġodda tal-edizzjoni tal-2019 insibu: ·iż-żieda ta' 22 belt Ewropea minn 14-il Stat Membru, biex issa ntlaħaq għadd totali ta' 190 belt; ·l-użu ta' sorsi ġodda ta' data mill-internet (l-“OpenStreetMap”), li jgħin biex id-dinamiżmu kulturali tal-Ewropa jinftiehem b'mod iktar dinamiku; ·l-użu ta' sejbiet ġodda mill-analiżi spazjali taċ-ċentri kulturali, li se jgħin biex l-inklużjoni soċjali titqiegħed fil-qalba tar-riċerka flimkien mal-ġid ekonomiku. L-Osservatorju jappoġġa l-politika tal-UE dwar il-kultura — huwa serva ta' bażi għall-valutazzjoni tal-impatt ekonomiku li fuqha ssejset l-Aġenda l-Ġdida Ewropea għall-Kultura tal-2018 u huwa wieħed mill-azzjonijiet li ddaħħlu fil-Qafas Ewropew għall-Azzjoni dwar il-Wirt Kulturali biex ikun żgurat li s-Sena Ewropea tal-Wirt Kulturali tal-2018 ikollha impatt fit-tul. L-Osservatorju mistenni jiġi aġġornat kull sentejn. Għal aktar tagħrif Is-sit tal-internet tal-Osservatorju tal-Bliet Kulturali u Kreattivi (li jinkludi r-rapport sħiħ, l-għodda interattiva onlajn, l-iskedi informattivi u l-infografika) Il-memo